ວັນທີ 13 ພະຈິກ 2017 ທ່ານ ທອງລຸນ ສີສຸລິດ ນາຍົກລັດຖະມົນຕີ ພ້ອມດ້ວຍຄະນະ ໄດ້ເຂົ້າຮ່ວມກອງປະຊຸມສຸດຍອດອາຊຽນ ຄັ້ງທີ 31 ພາຍໃຕ້ຄຳຂວັນ: ຮ່ວມມືເພື່ອການປ່ຽນແປງຜູກພັນກັບສາກົນ ໂດຍການເປັນເຈົ້າພາບ ແລະ ປະທານຂອງຟີລິບປິນ ມີບັນດາປະມຸກລັດຫົວໜ້າລັດຖະບານປະເທດອາຊຽນ ລັດຖະມົນຕີຕ່າງປະເທດອາຊຽນ ແລະ ແຂກຖືກເຊີນເຂົ້າຮ່ວມ.
ກອງປະຊຸມຄັ້ງນີ້ ຜູ້ນຳອາຊຽນ ໄດ້ປຶກສາຫາລື ແລະ ທົບທວນຄືນກ່ຽວກັບການຈັດຕັ້ງປະຕິບັດວິໄສທັດປະຊາຄົມອາຊຽນ 2025 ກໍ່ຄືບັນດາແຜນແມ່ບົດ ສຳລັບສາມເສົາຄ້ຳປະຊາຄົມອາຊຽນ ແລະ ທິດທາງໃນຕໍ່ໜ້າ ເພື່ອຮັດແໜ້ນປະຊາຄົມອາຊຽນ ໂດຍໄດ້ຊຸກຍູ້ໃຫ້ທຸກຂະແໜງການອາຊຽນ ສືບຕໍ່ຈັດຕັ້ງປະຕິບັດບັນດາແຜນແມ່ບົດ ແລະ ແຜນວຽກຂອງຕົນໃຫ້ສຳເລັດ ແລະ ມີປະສິດທິຜົນ ເພື່ອປະກອບສ່ວນເຂົ້າໃນການຈັດຕັ້ງປະຕິບັດວິໄສທັດປະຊາຄົມອາຊຽນ 2025.
ໃນໂອກາດກ່າວຕໍ່ກອງປະຊຸມຄັ້ງນີ້ ທ່ານ ທອງລຸນ ສີສຸລິດ ໄດ້ຢ້ຳເຖິງຜົນສຳເລັດຂອງອາຊຽນ ໃນໄລຍະ 50 ປີຜ່ານມາ ການຮັດແໜ້ນຄວາມເປັນແກນກາງຂອງອາຊຽນ ແລະ ການສົ່ງເສີມການເຂົ້າເຖິງແຫຼ່ງທຶນຂອງຈຸນລະທຸລະກິດ ທຸລະກິດຂະໜາດນ້ອຍ ແລະ ກາງ ແລະ ການຮັດແຄບຄວາມແຕກໂຕນດ້ານການພັດທະນາ ແລະ ການເຊື່ອມຈອດອາຊຽນ ໂດຍຜ່ານການຈັດຕັ້ງປະຕິບັດແຜນວຽກຂໍ້ລິເລີ່ມ ເພື່ອການເຊື່ອມໂຍງອາຊຽນ ສະບັບທີ 3 ແລະ ຈັດຕັ້ງແຜນແມ່ບົດ ເພື່ອການເຊື່ອມຈອດອາຊຽນ 2025.
ນອກນີ້ກອງປະຊຸມຍັງໄດ້ແລກປ່ຽນຄຳຄິດຄຳເຫັນ ກ່ຽວກັບການຮ່ວມມືອາຊຽນກັບພາຍນອກ ແລະ ບັນຫາພາກພື້ນ ແລະ ສາກົນ ທີ່ມີຄວາມສົນໃຈຮ່ວມກັນ ເປັນຕົ້ນແມ່ນສະພາບການຢູ່ຕາເວັນອອກກາງ ແຫຼມເກົາຫຼີ ການກໍ່ການຮ້າຍ ວິກິດການຊາວອົບພະຍົບ ທະເລຈີນໃຕ້ ແລະ ອື່ນໆ ກອງປະຊຸມໄດ້ແຕ່ງຕັ້ງ ທ່ານ ດາໂຕະ ປາດຸກາ ລິມຈອກຮອຍ ຈາກບຣູໄນດາຣູສະລາມ ເປັນເລຂາທິການໃຫຍ່ອາຊຽນຄົນຕໍ່ໄປ ສຳລັບປີ 2018-2022.
ໃນວັນດຽວກັນ ທ່ານ ທອງລຸນ ສີສຸລິດ ໄດ້ນຳພາຄະນະຜູ້ແທນລາວ ເຂົ້າຮ່ວມກອງປະຊຸມສຸດຍອດຕ່າງໆລະຫວ່າງອາຊຽນກັບບັນດາຄູ່ເຈລະຈາ ເຊັ່ນ: ກອງປະຊຸມສຸດຍອດອາຊຽນ-ຈີນ ຄັ້ງທີ 20 ກອງປະຊຸມສຸດຍອດສະເຫຼີມສະຫຼອງການພົວພັນອາຊຽນ-ສະຫະລັດ ຄົບຮອບ 40 ປີ ກອງປະຊຸມສຸດຍອດອາຊຽນ-ສ ເກົາຫຼີ ຄັ້ງທີ 19 ກອງປະຊຸມສຸດຍອດອາຊຽນ-ຍີ່ປຸ່ນ ຄັ້ງທີ 20 ແລະ ກອງປະຊຸມສຸດຍອດອາຊຽນ-ສະຫະປະຊາຊາດ ຄັ້ງທີ 9.
ກອງປະຊຸມສຸດຍອດອາຊຽນ-ຈີນ ຄັ້ງທີ 20 ໄດ້ເຫັນດີໃຫ້ເພີ່ມທະວີການຮ່ວມມືໃນດ້ານຕ່າງໆ ເພື່ອຮັດແໜ້ນການພົວພັນອາຊຽນ-ຈີນ ໃຫ້ນັບມື້ຂະຫຍາຍຕົວຍິ່ງຂຶ້ນ ເປັນຕົ້ນແມ່ນຈັດຕັ້ງຜັນຂະຫຍາຍສັນຍາການຄ້າເສລີ ອາຊຽນ-ຈີນ ຢ່າງເຕັມສ່ວນ ແນໃສ່ປະກອບສ່ວນເຮັດໃຫ້ບັນລຸເປົ້າໝາຍການຄ້າອາຊຽນ-ຈີນ ມູນຄ່າ 1.000 ຕື້ໂດລາສະຫະລັດ ໃນປີ 2020 ເສີມຂະຫຍາຍການຮ່ວມມືດ້ານການເຊື່ອມຈອດ ໂດຍການເຊື່ອມສານລະຫວ່າງຂໍ້ລິເລີ່ມໜຶ່ງແລວໜຶ່ງເສັ້ນທາງຂອງ ສປ ຈີນ ແລະ ແຜນແມ່ບົດວ່າດ້ວຍການເຊື່ອມຈອດ 2025 ສົ່ງເສີມການທ່ອງທ່ຽວ ແລະ ການໄປມາຫາສູ່ລະຫວ່າງປະຊາຊົນ ບັນດາຜູ້ນຳອາຊຽນ-ຈີນ ໄດ້ຕົກລົງຫຼາຍບັນຫາສຳຄັນ ຄື: ກຳນົດເອົາຂົງເຂດນະວັດຕະກຳເປັນຫົວຂໍ້ຈຸດສຸມການຮ່ວມມືອາຊຽນ-ຈີນ ໃນປີ 2018 ເຫັນດີຮ່າງວິໄສທັດການເປັນຄູ່ຮ່ວມຍຸດທະສາດ ອາຊຽນ-ຈີນ ຮອດປີ 2030 ແລະ ປະກາດເລີ່ມການປຶກສາຫາລືກ່ຽວກັບກົດແຫ່ງການປະພຶດຂອງບັນດາຝ່າຍໃນທະເລຈີນໃຕ້ຢ່າງເປັນທາງການ ນອກນັ້ນໄດ້ຕົກລົງຮັບຮອງເອົາຫຼາຍເອກະສານ ເຊັ່ນ: ຖະແຫຼງການຮ່ວມອາຊຽນ-ຈີນ ວ່າດ້ວຍການຮ່ວມມືດ້ານການທ່ອງທ່ຽວ ແລະ ຖະແຫຼງການຮ່ວມອາຊຽນ-ຈີນ ວ່າດ້ວຍການຮັດແໜ້ນ ການຮ່ວມມືດ້ານການຕ້ານການສໍ້ລາດບັງຫຼວງແບບຮອບດ້ານ.
ໃນກອງປະຊຸມສຸດຍອດສະເຫຼີມສະຫຼອງການພົວພັນອາຊຽນ-ສະຫະລັດ ຄົບຮອບ 40 ປີ ຜູ້ນຳອາຊຽນ ແລະ ສະຫະລັດ ໄດ້ຢືນຢັນຄືນຄວາມໝາຍໝັ້ນ ທີ່ຈະສືບຕໍ່ຮັດແໜ້ນການຮ່ວມມືໃນຂົງເຂດຕ່າງໆ ທີ່ມີຜົນປະໂຫຍດຮ່ວມກັນ ເປັນຕົ້ນດ້ານຄວາມໝັ້ນຄົງ ການຄ້າ ການສຶກສາ ການແລກປ່ຽນຊາວໜຸ່ມ ແລະ ອື່ນໆ ອາຊຽນໄດ້ສະແດງຄວາມຍິນດີທີ່ເຫັນວ່າສະຫະລັດ ພາຍໃຕ້ລັດຖະບານໃໝ່ຍັງສືບຕໍ່ໃຫ້ຄວາມສຳຄັນຕໍ່ການພົວພັນ ອາຊຽນ-ສະຫະລັດ ແລະ ຖືອາຊຽນເປັນບຸລິມະສິດໃນນະໂຍບາຍການຕ່າງປະເທດຂອງຕົນ ໃນໂອກາດນີ້ ຜູ້ນຳອາຊຽນ ແລະ ສະຫະລັດ ໄດ້ຮັບຮອງເອົາຖະແຫຼງການຮ່ວມວ່າດ້ວຍກອງປະຊຸມສຸດຍອດ ສະເຫຼີມສະຫຼອງການພົວພັນອາຊຽນ-ສະຫະລັດ ຄົບຮອບ 40 ປີ.